EkBass/fiwiki-20250220-pages-articles huggingface dataset:
Alkmaionis

Alkmaionis (, ), myös Alkmeonis (, ), oli antiikin kreikkalainen eeppinen runoelma, joka kertoi Alkmaionin vaiheista. Se luetaan kuuluvaksi niin kutsuttuun eeppiseen kyklokseen ja tarkemmin Theban kyklokseen. Eepos ei ole säilynyt nykyaikaan, mutta siitä tunnetaan katkelmia. == Historia == Alkmaionis-eepoksen tarkkaa ajoitusta ei tunneta. Se saattaa olla peräisin 500-luvulta eaa. Myöskään eepoksen kirjoittajaa ei tunneta, eikä sitä tiedetty myöskään antiikin aikana. Kaikissa säilyneissä lainauksissa kirjoittajaksi mainitaan vain ”Alkmaioniksen kirjoittaja”. Eepos on saanut inspiraationsa varhaisemmasta Epigonoi-eepoksesta, joka puolestaan perustui vielä vanhempaan Thebais-eepokseen, jonka myös Alkmaioniksen kirjoittaja tunsi. Sisäisten viitteiden perusteella eepos vaikuttaisi syntyneen Kypseloksen ajan Korintissa. Joskus on esitetty, että Alkmaionis olisikin vain toinen nimi Epigonoille tai jollekin sen osalle. Tämä sopisi sinällään antiikin aikaiseen käytäntöön, sillä myös esimerkiksi Odysseian eräät jaksot tunnetaan myös omilla nimillään, mutta teorialle ei silti ole riittäviä perusteita. == Sisältö == Eepoksen kirjojen lukumäärää ei tunneta. Runoelma kertoi Alkmaionista, joka oli Amfiaraoksen poika ja yksi epigoneista eli sotapäälliköistä, jotka kävivät onnistuneeseen sotaretkeen Thebaa vastaan kostona isiensä sotaretken epäonnistumisesta. Runoelman sisältö jakautuu kolmeen pääaiheeseen, jotka ovat mainittu sotaretki; Alkmaionin suorittama äitinsä Erifylen murha kostona Amfiaraoksen kuolemasta; sekä hänen seikkailunsa eri puolilla Kreikkaa. Eepoksesta on säilynyt seitsemän katkelmaa. Niiden perusteella eepos on paitsi edeltävien Theban kykloksen eeposten jatkoa, myös muodosti linkin Troijan sodasta kertoneeseen Troijan kyklokseen. Kertomuksen tapahtumat sijoittuvat Epigonoi- ja Kypria-eeposten väliseen aikaan. Runoelman katkelmia on säilynyt muun muassa Athenaioksen, Strabonin ja Pseudo-Apollodoroksen kautta sekä Euripideen näytelmien skolioissa. == Lähteet == == Kirjallisuutta == * Alcmeonis. Teoksessa Kreikankielinen alkuteksti ja englanninkielinen käännös. * Alcmeonis. Teoksessa Luokka:Theban kyklos
Epigonoi

Epigonoi (, ) oli antiikin kreikkalainen eeppinen runoelma, joka kertoi epigonien sotaretkestä Thebaa vastaan. Se luetaan kuuluvaksi niin kutsuttuun eeppiseen kyklokseen ja tarkemmin Theban kyklokseen. Eepos ei ole säilynyt nykyaikaan, mutta siitä tunnetaan katkelmia. == Historia == Epigonoi-eepoksen kirjoittajaa tai tarkkaa ajoitusta ei tunneta. Myöhemmän antiikin aikana se laitettiin joko Homeroksen tai Antimakhos Teoslaisen nimiin. Ainakin se vaikuttaisi olevan peräisin Vähästä-Aasiasta. Eepos perustui varhaisempaan Thebais-eepokseen, ja yhdistettiin mahdollisesti tästä syystä Homerokseen. Ajatus Homeroksesta eepoksen kirjoittajana kyseenalaistettiin kuitenkin jo 400-luvulla eaa. Eepos muodosti Oidipodeia- ja Thebais-eeposten ohella eeppisen kykloksen Thebaan sijoittuvan osan. Myöhempi eepos Alkmaionis perustui Epigonoihin. == Sisältö == Eepos kertoi nimensä mukaisesti epigoneista eli seitsemän Thebaa vastaan taistelleen sotapäällikön jälkeläisistä ja heidän onnistuneesta sotaretkestään Thebaa vastaan kostona isiensä sotaretken epäonnistumisesta. Sota päättyy Theban tuhoon. Ajallisesti eepoksen tapahtumat sijoittuvat näin Oidipodeia- ja Thebais-eeposten jälkeiseen aikaan. Eepoksen kirjojen lukumäärää ei tunneta, mutta sen kooksi mainitaan runosäettä. Eepoksesta on säilynyt kolme katkelmaa myöhemmissä teoksissa. Yksi niistä on eepoksessa Homeroksen ja Hesiodoksen kilpa, toinen Fotioksella ja kolmas Apollonios Rhodoslaisen Argonautikan skoliassa. Katkelmien kautta eepoksen tarkemmasta sisällöstä tiedetään vain hyvin vähän. Katkelmiin kuuluu ainoastaan yksi suoraan lainattu heksametrisäe eepoksesta. == Lähteet == == Kirjallisuutta == === Katkelmien käännöksiä === * Epigoni. Teoksessa Kreikankielinen alkuteksti ja englanninkielinen käännös. * Epigoni. Teoksessa === Muuta kirjallisuutta === * Luokka:Theban kyklos
Nostoi

Nostoi (, ”Paluut”) oli antiikin kreikkalainen eeppinen runoelma, joka kertoi kreikkalaisten paluusta kotiin Troijan sodasta. Se luetaan kuuluvaksi niin kutsuttuun eeppiseen kyklokseen ja tarkemmin Troijan kyklokseen. Eepos ei ole säilynyt nykyaikaan, mutta siitä tunnetaan katkelmia. == Historia == Nostoi- eepos ajoitetaan 600- tai 500-luvulle eaa. Näin se kirjoitettiin myöhemmin kuin Homeroksen nimiin laitetut eepokset Ilias ja Odysseia. Sen kirjoittajana pidettiin myöhemmän antiikin aikana Agiasta tai Eumelosta. Eepos edustaa nimensäkin puolesta nostos (mon. nostoi) -lajityyppiä eli sankarien kotiinpaluusta kertovaa genreä, jonka tunnetuin edustaja on Odysseia. Eeppisessä kykloksessa Nostoi edeltää Odysseiaa tarjoten sen tapahtumille taustan, siinä missä Telegoneia jatkaa Odysseiaa. == Sisältö == Nostoi koostui viidestä kirjasta. Se kertoi kreikkalaisten heerosten paluusta kotiin Troijan sodasta ja tähän liittyneistä tapahtumista, päättyen sotajoukon päälliköiden Agamemnonin ja Menelaoksen paluuseen. Sen tapahtumat sijoittuvat näin Iliaan ja Odysseian väliseen aikaan, ennen Odysseuksen kotiinpaluuta. Eepoksesta on säilynyt kuusi katkelmaa myöhemmissä antiikin aikaisissa teoksissa. Ensimmäinen ja pisin niistä on peräisin Prokloksen teoksesta Khrestomatheia. Muita lähteitä ovat muun muassa Athenaioksen Deipnosofistai ja Pausaniaan Kreikan kuvaus sekä Klemens Aleksandrialainen ja Eustathios. Proklos tiivistää eepoksen seuraavasti. Athene saa aikaan riidan Agamemnonin ja Menelaoksen välille koskien paluuta Troijasta. Agamemnon pyrkii lepyttämään Athenen vihan. Diomedes ja Nestor lähtevät purjehtimaan kotiin ja pääsevät turvallisesti perille. Tämän jälkeen lähtee Menelaos, joka päätyy Egyptiin viiden jäljellä olevan laivansa kanssa, loppujen tuhouduttua merellä. Kalkhaan, Leonteen ja Polypoiteen joukot kulkevat maateitse Kolofoniin, missä haudataan siellä kuollut Teiresias. Kun Agamemnon ja hänen joukkonsa ovat lähdössä Troijasta, ilmestyy Akhilleuksen haamu, joka yrittää estää heitä kertomalla, mikä heitä odottaisi. Euboialla Kaferidien kallioilla raivonnut myrsky surmaa Aiaan. Neoptolemos kulkee Thetiin varoituksesta maateitse, saapuu Traakiaan ja tapaa Odysseuksen Maroneiassa. Hän hautaa matkalla kuolleen Foiniksin ja jatkaa kotiin. Aigisthos ja Klytaimnestra murhaavat Agamemnonin tämän palattua kotiin. Orestes ja Pylades kostavat murhan. Lopuksi Menelaos palaa kotiin. Näin eepos on päättynyt lähes siihen mistä Odysseia jatkaa. == Lähteet == == Kirjallisuutta == === Katkelmien käännöksiä === * The Returns. Teoksessa Kreikankielinen alkuteksti ja englanninkielinen käännös. * The Returns. Teoksessa === Muuta kirjallisuutta === * * Luokka:Troijan kyklos
Oidipodeia

Oidipodeia (, joskus myös Oidipodia, ; ) oli antiikin kreikkalainen eeppinen runoelma, joka kertoi nimensä mukaisesti Oidipuksesta. Se luetaan kuuluvaksi niin kutsuttuun eeppiseen kyklokseen ja tarkemmin Theban kyklokseen. Eepos ei ole säilynyt nykyaikaan, mutta siitä tunnetaan katkelmia. == Historia == Oidipodeia-eepos on ajoitettu 700-luvulle eaa. Sen kirjoittajana pidettiin myöhemmän antiikin aikana Kinaithon Spartalaista. Eepos muodosti Thebais- ja Epigonoi-eeposten ohella eeppisen kykloksen Thebaan sijoittuvan osan. == Sisältö == Eepoksen kirjojen lukumäärää ei tunneta. Sen kooksi mainitaan runosäettä. Eepos kertoi todennäköisesti Thebaan sijoittuvien myyttien alkuosan. Ainakin siihen kuuluivat Sfinksin ja Oidipuksen tarina. Eepoksesta on säilynyt kolme katkelmaa myöhemmissä antiikin aikaisissa teoksissa, muun muassa Pausaniaan teoksessa Kreikan kuvaus sekä Euripideen skoliastilla. Eepos esitti Oidipus-myytistä osittain vaihtoehtoisen version: Pausanias sanoo, että sen mukaan Oidipus ei olisi saanut lapsia äitinsä ja vaimonsa Iokasten kanssa, niin kuin usein esitetään. Sen sijaan lasten äiti olisikin ollut Euryganeia.Pausanias: Kreikan kuvaus 9.5.10. Eepoksesta on säilynyt vain yksi suora lainaus, kaksi heksametrisäettä, Euripideen skoliastilla: == Lähteet == == Kirjallisuutta == === Katkelmien käännöksiä === * Oedipodea. Teoksessa Kreikankielinen alkuteksti ja englanninkielinen käännös. * Oedipodea. Teoksessa === Muuta kirjallisuutta === * Luokka:Theban kyklos
Lohjan rukoushuone

Lohjan rukoushuone (aiemmin n.k Lembergin huvila) sijaitsee Lohjan keskustassa, Uudellamaalla. Rukoushuoneen omistaa Suomen Adventtikirkko ja se on valmistunut vuonna 1920 Evankelisluterilaisen Nuorisoliiton Lohjan osaston rakentamana. Rakennuksessa toimii Lohjan adventtiseurakunta. Lohjan rukoushuone on suojeltu rakennus. == Historia ja arkkitehtuuri == Lohjan rukoushuone rakennettiin talkootyönä ja se valmistui vuonna 1920. Rakennus edustaa tyyliltään myöhäistä jugendia. Rakennuksen on rakennuttanut Evankelisluterilaisen Nuorisoliiton Lohjan osasto, joka osti tarkoitusta varten niin kutsutun Lembergin huvilan. Rakennus ei kuitenkaan sellaisenaan sopinut nuorisoliiton tarpeisiin vaan sitä laajennettiin lahjoitusvaroin ja -materiaalein. Juhlasalin piirustukset laati ilmaiseksi arkkitehti Albert Leidenius ja talo vihittiin käyttöön 10. lokakuuta 1920. Lohjan rukoushuone oli hetken myös Lohjan seurakunnan käytössä 1920-1940-luvuilla ennen kuin Lohjan seurakuntakeskus valmistui. Sota-aikaan rakennus oli muun muassa sotilasmajoituskäytössä. Jatkosodan aikana Lohjan rukoushuoneelle majoitettiin inkeriläisiä pakolaisia. Rukoushuoneen ylläpito kävi ajan saatossa kuitenkin kalliiksi ja vuonna 1981 se myytiin Lohjan Säästöpankille. Huonokuntoista rakennusta uhkasi purkutuomio ja alueelle suunniteltiin kerrostaloja. Suunnitelmat kuitenkin peruuntuivat, kun Oskar Salosen säätiö osti rukoushuoneen Lohjan Säästöpankilta ja remontoi rakennuksen arkkitehti Yrjö Warvaksen suunnitelmien mukaan. Remontin yhteydessä muun muassa entisöitiin ikkunat, maalattiin lattiat ja katto, sekä laajennettiin keittiötä ja asennettiin vanhojen kamiinoiden tilalle sähkölämmitys. Remontin jälkeen rakennus siirtyi Suomen Adventtikirkon omistukseen. == Lähteet == Luokka:Lohjan kirkkorakennukset Luokka:Lohjan suojellut rakennukset
Luettelo Helsingin kaupunginvaltuutetuista, 2017–2021

Valtuustokauden 2017–2021 Helsingin kaupunginvaltuutetut valittiin kuntavaaleissa 2017. Helsingin kaupunginvaltuusto koostuu 85:stä edustajasta. == Kaupunginvaltuutetut == Luettelo on järjestetty valtuustoryhmien kokojen mukaisesti. Nimi Puolue Kokoomus Ted Apter Sirpa Asko-Seljavaara Harry Bogomoloff Juha Hakola Atte Kaleva Arja Karhuvaara Kauko Koskinen Terhi Koulumies Heimo Laaksonen Otto Meri Seija Muurinen Dani Niskanen Mia Nygård Jenni Pajunen Pia Pakarinen Matti Parpala Jaana Pelkonen Risto Rautava Wille Rydman Daniel Sazonov Mirita Saxberg Ulla Marja Urho Jan Vapaavuori Juhana Vartiainen Vihreät Alviina Alametsä Jussi Chydenius Fatim Diarra Jasmin Hamid Atte Harjanne Kaisa Hernberg Mari Holopainen Kati Juva Emma Kari Otso Kivekäs Maria Ohisalo Hannu Oskala Tuomas Rantanen Satu Silvo Anni Sinnemäki Osmo Soininvaara Leo Stranius Johanna Sydänmaa Reetta Vanhanen Sanna Vesikansa Ozan Yanar Sosiaalidemokraatit Pentti Arajärvi Tuula Haatainen Eveliina Heinäluoma Ville Jalovaara Jukka Järvinen Johanna Laisaari Abdirahim Hussein Nasima Razmyar Ilkka Taipale Pilvi Torsti Sinikka Vepsä Thomas Wallgren Vasemmistoliitto Paavo Arhinmäki Mia Haglund Veronika Honkasalo Mai Kivelä Dan Koivulaakso Vesa Korkkula Petra Malin Sami Muttilainen Suldaan Said Ahmed Anna Vuorjoki Perussuomalaiset Jussi Halla-aho Nuutti Hyttinen Pia Kopra Mika Raatikainen Mari Rantanen Matias Turkkila Suomen ruotsalainen kansanpuolue Eva Biaudet Laura Finne-Elonen Björn Månsson Marcus Rantala Silja Borgarsdóttir Sandelin Keskusta Laura Kolbe Terhi Peltokorpi Kristillisdemokraatit ja siniset Mika Ebeling Mauri Venemies Liike Nyt Joel Harkimo Feministinen puolue Katju Aro Avoin puolue Petrus Pennanen == Lähteet == Luokka:Helsingin kaupunginvaltuutetut Luokka:Luettelot suomalaisista poliitikoista
Josep Almudéver Mateu

Josep Eduard Almudéver Mateu (30. heinäkuuta 1919 Marseille – 24. toukokuuta 2021) oli espanjalainen sotilas, joka oli viimeinen tunnettu elossa ollut Espanjan sisällissodan kansainvälisten prikaatien jäsen. Almudéver syntyi Ranskassa espanjalaisten siirtotyöläisten perheeseen. Hän vietti varhaislapsuutensa Marseillessa ja Casablancassa, josta perhe palasi kotiseudulleen Alcàsseriin vuonna 1930. Espanjan sisällissodan sytyttyä Almudéver valehteli ikänsä ja liittyi 16-vuotiaana tasavaltalaisarmeijaan. Mateun oikea ikä paljastui hänen haavoituttuaan Teruelin rintamalla, jonka jälkeen Almudéver kotiutettiin alaikäisenä. Almudéverilla oli kaksoiskansalaisuus, jonka turvin hän värväytyi ranskalaisena kansainvälisiin prikaateihin ja taisteli Carlo Rossellin mukaan nimetyssä pataljoonassa. Kun prikaatit hajotettiin vuonna 1938 Almudéver kotiutettiin Ranskaan, josta hän pian palasi isänsä kanssa takaisin rintamalle Alicanteen. Sodan päätyttyä Almudéver vangittiin huhtikuussa 1939 Albateran keskitysleirille. Hän sai kuolemantuomion, joka muutettiin 12 vuoden vankeudeksi. Almudéver pääsi ehdonalaiseen hyvän käytöksen johdosta vuonna 1942. Vapauduttuaan hän liittyi diktaattori Francoa vastaan taisteleviin sisseihin ja pakeni vuonna 1947 Ranskaan, jossa vietti loppuelämänsä. Almudéver kuoli 101-vuotiaana toukokuussa 2021. Almudéverin poismenoa kunnioitti muun muassa Valencian itsehallintoalueen presidentti Ximo Puig, joka muistosanoissaan totesi, etteivät Eurooppa ja demokratia milloinkaan unohda häntä. == Lähteet == Luokka:Espanjan sisällissodan sotilaat Luokka:Vuonna 1919 syntyneet Luokka:Vuonna 2021 kuolleet Luokka:Yli satavuotiaiksi eläneet espanjalaiset
Poikkeusolot

Poikkeusolot määrittää Suomessa valmiuslaki (1553/29.12.2011). Lain 3 §:n mukaan poikkeusoloja ovat: > 1) Suomeen kohdistuva aseellinen tai siihen vakavuudeltaan rinnastettava > hyökkäys ja sen välitön jälkitila; 2) Suomeen kohdistuva huomattava > aseellisen tai siihen vakavuudeltaan rinnastettavan hyökkäyksen uhka, jonka > vaikutusten torjuminen vaatii tämän lain mukaisten toimivaltuuksien > välitöntä käyttöön ottamista; 3) väestön toimeentuloon tai maan talouselämän > perusteisiin kohdistuva erityisen vakava tapahtuma tai uhka, jonka > seurauksena yhteiskunnan toimivuudelle välttämättömät toiminnot olennaisesti > vaarantuvat; 4) erityisen vakava suuronnettomuus ja sen välitön jälkitila; > sekä 5) vaikutuksiltaan erityisen vakavaa suuronnettomuutta vastaava hyvin > laajalle levinnyt vaarallinen tartuntatauti. Kun valtioneuvosto toteaa yhteistoiminnassa tasavallan presidentin kanssa maassa vallitsevan poikkeusolot, voidaan valtioneuvoston asetuksella säätää valmiuslain säännösten soveltamisen aloittamisesta. Tämä asetus voidaan antaa määräajaksi, enintään kuudeksi kuukaudeksi. Siinä on mainittava, miltä osin tämän lain mukaisia toimivaltuuksia voidaan soveltaa ja missä niitä sovelletaan jos niitä ei tarkoiteta sovellettaviksi koko maan alueella. Asetus on välittömästi saatettava eduskunnan käsiteltäväksi. Eduskunta päättää, voiko asetus jäädä voimaan vai onko se kumottava osittain tai kokonaan. Se myös päättää, että onko asetus voimassa säädetyn vai sitä lyhyemmän ajan. Jollei käyttöönottoasetusta ole viikon kuluessa sen antamisesta toimitettu eduskunnalle, asetus lakkaa olemasta voimassa. Kun eduskunta on päättänyt, käyttöönottoasetuksessa mainittuja säännöksiä voidaan alkaa soveltaa siltä osin kuin eduskunta ei ole päättänyt, että asetus on kumottava. Jos käyttöönottoasetuksen käsittely ei ole mahdollista, voidaan valtioneuvoston asetuksella voidaan säätää, että toimivaltuussäännöksiä voidaan soveltaa välittömästi. Tällainen asetus voidaan antaa kolmen kuukauden määräajaksi ja se on välittömästi annettava eduskunnan käsiteltäväksi. Jos asetusta ole viikon kuluessa sen antamisesta toimitettu eduskunnalle, asetus lakkaa olemasta voimassa. Jos eduskunta päättää, asetus on kumottava osittain tai kokonaan. Valtionneuvosto totesi 16. maaliskuuta 2020, että Suomessa vallitsee poikkeusolot yhteistoiminnassa tasavallan presidentin kanssa. Perusteluina tälle pidettiin valmiuslaissa tarkoitettua erityisen vakavaa suuronnettomuutta vastaava hyvin laajalle levinnyt vaarallisia tartuntatautia. Poikkeusolot päättyivät kolmen kuukauden päästä 16. kesäkuuta 2020 . Toisen kerran valtionneuvosto totesi 1. maaliskuuta 2021 Suomessa vallitsevan poikkeusolot yhteistoiminnassa tasavallan presidentin kanssa. Toisella kerralla poikkeusolot olivat voimassa 27. huhtikuuta 2021 asti. == Lähteet == Luokka:Suomen laki Luokka:Suomen turvallisuuspolitiikka
Tõnu Kilgas

Tõnu Kilgas (13. elokuuta 1954 Tartto – 25. toukokuuta 2021) oli virolainen näyttelijä ja laulaja (baritoni). ==Elämä ja ura== Kilgas syntyi vuonna 1954 Tartossa. Hänen vanhempansa Ellen Kaarma ja Lembit Mägedi olivat näyttelijöitä Vanemuine-teatterissa. Kilgas opiskeli laulua ja kuoronjohtoa tarttolaisessa Heino Elleri Muusikakoolissa ja valmistui sieltä vuonna 1977.Eesti Entsüklopeedia 14, s. 159. Tallinn 2000. ISBN 9985-70-064-3 Hän työskenteli vuosina 1976–84 Vanemuine-teatterissa ja vuosina 1984–2001 Estonia- teatterissa. Sittemmin hän työskenteli Vanalinnastuudio-teatterissa ja vapaana ammatinharjoittajana. Teatterin ja oopperan lisäksi hän esiintyi uransa aikana myös elokuvissa ja televisiosarjoissa, kuten Õnne 13:ssa Harry Ahvenen roolissa sarjan alusta lähtien (1993–2020). Syksyllä 2020 hän kertoi sairastuneensa syöpään. Hän kuoli toukokuussa 2021. ==Lähteet== Luokka:Virolaiset näyttelijät Luokka:Virolaiset laulajat Luokka:Vuonna 1954 syntyneet Luokka:Vuonna 2021 kuolleet
Tukenasi

Tukenasi ry (aiemmin Turun Kaupunkilähetys ry) on Turussa toimiva sosiaalialan järjestö, jonka tarkoituksena on vahvistaa ihmisten hyvinvointia ja toimijuutta sekä vähentää ihmisten kokemaa yksinäisyyttä, turvattomuutta ja avuttomuutta erityisesti elämän käännekohdissa. Se on perustettu vuonna 1880.Historia; Tukenasi.fi Tukenasi ry on Turun vanhin sosiaalialan järjestö. ==Katso myös== *Betanian kirkko ==Lähteet== ==Aiheesta muualla== * Kotisivusto Luokka:Suomalaiset kristilliset järjestöt Luokka:Turkulaiset järjestöt
Jordanka Fandăkova

Jordanka Fandăkova (; s. 12. huhtikuuta 1962 Samokov, Bulgarian kansantasavalta) on bulgarialainen poliitikko, joka toimi Sofian pormestarina vuosina 2009–2023. Hän edustaa GERB-puoluetta ja tuli valituksi neljännelle pormestarikaudelleen vuoden 2019 paikallisvaaleissa. Hän ei hakenut jatkokautta vuonna 2023, jolloin pormestariksi valittiin Vasil Terziev. Ennen uraansa pormestarina Fandăkova toimi Sofian pormestari Boiko Borisovin apulaispormestarina vuosina 2005–2009. Borisovin noustua pääministeriksi vuonna 2009 Fandăkova toimi muutama kuukautta hänen ensimmäisen hallituksensa koulutusministerinä. Aloittaessaan pormestarina Fandăkova oli ensimmäinen nainen Sofian pormestarina. Fandăkova valmistui Sofian yliopistolta pääaineenaan Venäjän kieli. Ennen poliittista uraansa hän työskenteli opettajana ja rehtorina Sofian Vladislav Gramatik -koulussa numero 73. Hän oli opettajana vuosina 1985–1998 ja rehtorina 1998–2005. == Lähteet == Luokka:Bulgarialaiset poliitikot Luokka:Ministerit Luokka:Pormestarit Luokka:Vuonna 1962 syntyneet Luokka:Elävät henkilöt
Hiroshi Kikuchi

Hiroshi Kikuchi, kirjailijanimi Kan Kikuchi (1888 Takamatsu, Japani – 1948 Tokio, Japani) oli japanilainen kirjailija, toimittaja ja kustannusyhtiön perustaja. Kikuchin novellit saivat 1918 huomiota, ja hänestä tuli suosittu kirjailija. Viihteellisissä kirjoissa on selkeä juoni ja kerronta on suoraa. Hän menestyi myös kustannustoiminnalla. Hän perusti 1935 kirjailija Ryūnosuke Akutagawan muistoksi nuorille kirjailijoille tarkoitetun Akutagawa-palkinnon. ==Suomennettu novelli== * Keikichin kiusaus (Keikichi no yuwaku), suomentaja Kari Jalonen, antologiassa Kiusaus ja Nautinto (Keikichi no yuwaku & Kanraku), Hämeenlinna: Karisto 1973 ISBN 951-23-0709-X (Novelli on suomennettu englanninkielisestä antologiasta Japanese literature new and old.) ==Lähteet== ==Aiheesta muualla== Luokka:Japanilaiset kirjailijat Luokka:Vuonna 1888 syntyneet Luokka:Vuonna 1948 kuolleet
Anatoli Kim

Anatoli Kim (ven. Анато́лий Андре́евич Ким; syntynyt 15. kesäkuuta 1939) on venäjänkielinen kirjailija. Kimin korealainen isänisä tuli Venäjälle noin vuonna 1906. Muu perhe jäi Koreaan, ja hän avioitui uudestaan Venäjällä ja sai kolme poikaa, joista Andrei on Anatoli Kimin isä. Isä Andrei päätyi myöhemmin pakkosiirrossa muiden Sahalinin korealaisten kanssa Kazakstaniin, missä Anatoli Kim syntyi.Choi, Gunn-young, Russian and Oriental Elements in Anatoly Kim's Prose, s. 64 University of Tokyo 1988, viitattu 26.5.2021 (Archive.org) Hän puhui kahdeksanvuotiaaksi pelkästään koreaa, mutta unohti kielen myöhemmin täysin. Anatoli Kim asui joitakin vuosia Etelä-Koreassa venäjän kielen opettajana ja tutustui taustaansa, mikä oli silmiä avaava kokemus.Peter Rollberg, The Long Path Home, Hahn Moo-Sook Colloquium in the Korean Humanities 1999, viitattu 26.5.2021 Kimin tuotanto edustaa maagista realismia.Paul Goble, Could People of Mixed Nationality Determine the Fate of the Russian Federation? The Interpreter, 13.11.2014, viitattu 26.5.2021 ==Suomennetut teokset== * Orava, romaani, (Belka), suom. Olli Kuukasjärvi, Tammi 1987 ISBN 951-30-6380-1 * Meren morsian, novelli, suom. Esa Adrian, antologiassa Neuvostoproosaa 3, WSOY 1979 ISBN 951-0-09401-3 ==Lähteet== ==Aiheesta muualla== Luokka:Neuvostoliittolaiset kirjailijat Luokka:Venäläiset kirjailijat Luokka:Vuonna 1939 syntyneet Luokka:Elävät henkilöt
Hyvä poliisi, paha poliisi

Hyvä poliisi, paha poliisi on kuulustelu- ja neuvottelutaktiikka, jossa toinen kuulustelija käyttäytyy ystävällisesti ja palkitsevasti, ja toinen käyttäytyy töykeästi ja rankaisevasti. Taktiikan tavoitteena on saada kuulusteltava liittoutumaan ”hyvän” kuulustelijan kanssa ja tekemään tälle paljastuksia tai myönnytyksiä, joita ei muuten olisi tehnyt, tai suostumaan tämän antamaan tarjoukseen. Taktiikasta on useita muunnelmia. Yhdessä muunnelmassa ”hyvä” ja ”paha” puhuvat vuorotellen kohteen kanssa. Toisessa muunnelmassa kuulustelijat väittelevät keskenään kohteelle annettavasta tarjouksesta. Kolmannessa muunnelmassa kumpaakin roolia esittää vuoron perään yksi ja sama kuulustelija. Neljännessä muunnelmassa ”hyvä” kuulustelija varoittelee myöhemmin remmiin astuvasta ”pahasta” kuulustelijasta ja kehottaa hyväksymään tarjouksen hyvän sään aikana. Taktiikan teho perustuu siihen, että ihmisellä on taipumus pitää ihmisistä, jotka ovat hänen puolellaan. ”Pahan” poliisin käyttäytyminen korostaa entisestään ”hyvän” poliisin tarjouksen houkuttelevuutta. Taktiikka toimii erään tutkimuksen mukaan parhaiten silloin, kun ”paha” poliisi aloittaa neuvottelun. Taktiikalla on myös vaaransa, sillä se on manipuloivaa ja saattaa tuhota osapuolten välisen luottamuksen. ==Lähteet== Luokka:Poliisitoimi Luokka:Sosiaalipsykologia
Metyyli-isotiatsolinoni

Metyyli-isotiatsolinoni (C4H5SNO) on isotiatsolinonijohdannaisiin kuuluva heterosyklinen orgaaninen yhdiste. Yhdistettä voidaan käyttää säilöntäaineena ja biosidina. ==Ominaisuudet, valmistus ja käyttö== Huoneenlämpötilassa metyyli-isotiatsolinoni on kiteistä ainetta. Se liukenee veteen ja alkoholeihin sekä muihin poolisiin liuottimiin. Metyyli-isotiatsolinonilla on bakteerien ja sienien kasvua estäviä ominaisuuksia. Yhdiste reagoi proteiinien kysteiiniaminohappojen kanssa, mikä johtaa toimimattomiin entsyymeihin. Lisäksi se reagoi myös eräiden muiden biologisesti tärkeiden sulfidien kuten glutationin kanssa. Metyyli-isotiatsolinoni voi aiheuttaa kosketusihottumaa, minkä vuoksi sen käyttö on rajoitettua. Metyyli-isotiatsolinonia valmistetaan N-metyylipropargyyliamidista. Ensimmäisessä vaiheessa se reagoi tiosyaanihapon kanssa ja muodostuva tuote syklisoituu metyyli-isotiatsolinoniksi. Toinen tapa on 3,3'-ditiopropaanihapon, sulfuryylikloridin ja metyyliamiinin reaktio, jossa muodostuu myös metyylikloori-isotiatsolinonia. Metyyli-isotiatsolinonia käytetään usein seoksena metyylikloori-isotiatsolinonin tai bentsisotiatsolinonin kanssa. Käyttökohteita ovat esimerkiksi poishuuhdottava kosmetiikka, puhdistusaineet ja teollisuudessa sitä käytetään estämään prosessivesien limoittuminen.Hermann Uhr, Burkhard Mielke, Otto Exner, Ken R. Payne & Edward Hill: Biocides, Ullmann's Encyclopedia of Industrial Chemistry, John Wiley & Sons, New York, 2013. ==Lähteet== Luokka:Heterosykliset yhdisteet Luokka:Säilöntäaineet
Natasa Dusev-Janics

Natasa Dusev-Janics (24. kesäkuuta 1982 Bačka Palanka, Jugoslavia) on unkarilainen kilpauransa lopettanut ratameloja, moninkertainen olympiavoittaja ja maailmanmestari. Hänellä on kolme olympiakultaa ja yhteensä kuusi olympiamitalia. Dusev-Janics on osallistunut viidesti olympialaisiin. Ensimmäisen kerran hän oli mukana Sydneyn olympialaisissa 2000, jolloin hän osallistui kajakkiyksikön 500 metrin kilpailuun. Hän oli kilpailun neljäs jääden pronssimitalista hieman yli sekunnin. Neljä vuotta myöhemmin Ateenan olympialaisissa hän kilpaili 500 metrillä sekä yksikkö- että kaksikkokilpailussa. Kajakkiyksikössä hän oli alkueränsä nopein päästen suoraan loppukilpailuun, jossa voitti toiseksi sijoittuneen italialaisen Josefa Idemin noin kahden sekunnin erolla voittaen uransa ensimmäisen olympiakullan. Hän saavutti Ateenassa myös toisen olympiakullan kajakkikaksikkokilpailussa Katalin Kovácsin kanssa. Neljä vuotta myöhemmin Pekingin olympialaisissa Janics kilpaili kajakkikaksikon 500 metrin kilpailussa Kovácsin kanssa. He uusivat olympiakultansa alle sekunnin erolla toiseksi sijoittuneeseen puolalaispariin. Janics oli lisäksi osa olympiahopeaa saavuttaneessa kajakkinelikossa 500 metrin matkalla. Lontoon olympialaisissa Dusev-Janics oli kolmas kajakkiyksikön 200 metrin kilpailussa häviten voittajalle puoli sekuntia. Hän oli lisäksi Kovácsin kanssa toinen 500 metrin kajakkikaksikkokilpailussa. Viimeisen kerran Dusev-Janics osallistui olympialaisiin Rion olympialaisissa 2016, kun hän kilpaili kajakkiyksikön 200 metrin kilpailussa. Hän pääsi jatkoon alkuerästään, mutta oli välierässään neljäs ja kilpaili näin B-finaalissa. Hän voitti B-finaalin ollen lopputuloksissa yhdeksäs. Dusev-Janics voitti urallaan lisäksi kaksikymmentä MM-kultaa ja yhteensä 26 MM-mitalia. Lisäksi hänellä on 18 EM-kultaa. Hän lopetti kilpauransa vuonna 2019 välilevypullistuman takia. Hänen isänsä Milan Janić oli myös ratamelonnan olympiamitalisti ja maailmanmestari. ==Lähteet== Luokka:Unkarilaiset melojat Luokka:Jugoslavialaiset melojat Luokka:Unkarilaiset olympiavoittajat Luokka:Vuonna 1982 syntyneet Luokka:Elävät henkilöt
Lampaannataryhmä

Lampaannataryhmä (Festuca ovina -Ryhmä) on lampaannadan (Festuca ovina) sekä sen lähisukuisten natalajien muodostama lajiryhmä. Ryhmässä on kuitenkin vaihtelua siinä, mitkä kaikki lajit tai taksonit ryhmään sijoitetaan. == Lampaannataryhmään kuuluvia taksoneita == * Festuca airoides * Festuca eggleri * Festuca filiformis – hapsinata eli hapsilampaannata * Festuca ovina – lampaannata ** Festuca ovina ssp. bigoudenensis ** Festuca ovina ssp. guestfalica ** Festuca ovina ssp. hirtula ** Festuca ovina ssp. ophioliticola ** Festuca ovina ssp. ovina * Festuca polesica – hietikkonata * Festuca stricta – sojonata * Festuca supina * Festuca vivipara – itunata ** Festuca vivipara ssp. glabra – siloitunata ** Festuca vivipara ssp. vivipara – karheaitunata == Lähteet == Luokka:Nadat
Lage Raho Munna Bhai

Lage Raho Munna Bhai (suomeksi ”Jatka, Munna Bhai!”) on vuonna 2006 ensi- iltansa saanut intialainen hindinkielinen draamakomediaelokuva, jonka on ohjannut Rajkumar Hirani ja tuottanut Vidhu Vinod Chopra. Se on jatkoa vuoden 2003 elokuvalle Munna Bhai M.B.B.S. ja Sanjay Dutt toistaa roolinsa Munna Bhaina, Mumbain alamaailman pomona. Lage Raho Munna Bhaissa samanniminen päähenkilö alkaa nähdä Mahatma Gandhin hengen. Vuorovaikutuksessa Gandhin kanssa hän alkaa harjoittaa sitä, mitä hän kutsuu nimellä Gandhigiri (uudissana gandhismille) auttaakseen tavallisia ihmisiä ratkaisemaan ongelmansa. Elokuva sai kriitikoilta laajaa suosiota, ja sillä oli useita merkittäviä näytöksiä. Se oli menestys ja sai ”jymymenestys”-luokituksen Box Office India -sivustolta tuotettuaan yli 1,260 miljardia rupiaa maailmanlaajuisesti. Se sai useita palkintoja, mukaan lukien neljä National Film Awards -palkintoa. Lage Raho Munna Bhai oli ensimmäinen hindielokuva, joka esitettiin Yhdistyneissä kansakunnissa, ja se esitettiin vuoden 2007 Cannesin elokuvajuhlien Tous Les Cinema du Monde -osiossa. Elokuva popularisoi termin Gandhigiri. Vidhu Vinod Chopra toimitti elokuvan itsenäisenä ehdokkaana vuoden 2007 Oscar-palkintojen parhaaksi ulkomaiseksi elokuvaksi. Siitä tehtiin myöhemmin telugunkielinen versio nimellä Shankar Dada Zindabad (2007). == Näyttelijät == == Soundtrack == == Lähteet == == Aiheesta muualla == * Virallinen sivusto * * Luokka:Vuoden 2006 intialaiset elokuvat Luokka:Intialaiset draamakomediaelokuvat Luokka:Hindinkieliset elokuvat Luokka:Rajkumar Hiranin ohjaamat elokuvat
Tuntematon emäntä

Tuntematon emäntä on Elina Kivihalmeen ohjaama ja käsikirjoittama suomalainen dokumenttielokuva vuodelta 2011. Elokuva käsittelee kotirintamalle jääneiden naisten elämää Suomen sotavuosien 1939-1945 välisenä aikana. == Palkinnot ja ehdokkuudet == * Elokuva voitti yleisöpalkinnon Tampereen elokuvajuhlilla vuonna 2011. * Elokuva oli Parhaan dokumentin Jussi -palkintoehdokkaana vuonna 2012. == Lähteet == Luokka:Vuoden 2011 suomalaiset elokuvat Luokka:Suomalaiset dokumenttielokuvat
Junji Kinoshita

Junji Kinoshita (1914 Tokio, Japani – 2006 Tokio, JapaniJunji Kinoshita, Britannica.com, viitattu 26.5.2021 ) oli japanilainen näytelmäkirjailija, merkittävin toisen maailmansodan jälkeisistä näytelmäkirjailijoista. Hänen teoksensa muodostavat uudemman japanilaisen teatterin perustuksen. Hän oli myös merkittävä Shakespeare-kääntäjä. Kinoshita käsittelee näytelmissään Japanin 1900-luvun historiaa ja folklorea. Kinoshitan tunnetuimpiin kuuluva näytelmä Kurjensulka-kangas (Yusuru, 1949) on esitetty Suomessa kuunnelmana. Yleisradio on esittänyt Margit Lampolan suomentaman kuunnelman vuonna 1957. Sekin perustuu kansantarinaan. Sitä on aikoinaan pidetty yksipuolisena, aatteellisesti vinoutuneena, soveltumattomana opetuskäyttöön. Sukupolvi myöhemmin se nousi uuteen arvoon.Takashima Nobuyoshi, Literature, Ideology and Japan's Revised Education Law: Kinoshita Junji's Yuzuru, The Asia-Pasific Journal 2.12.2006, viitattu 26.5.2021 ==Huomautuksia== ==Lähteet== Luokka:Japanilaiset näytelmäkirjailijat Luokka:Japanilaiset kääntäjät Luokka:Vuonna 1914 syntyneet Luokka:Vuonna 2006 kuolleet
Rajkumar Hirani

Rajkumar Hirani (s. 20. marraskuuta 1962 Nagpur, Maharashtra, Intia) on intialainen elokuvaohjaaja, -tuottaja, -käsikirjoittaja ja -leikkaaja. Hirani on ohjannut viisi hindinkielistä elokuvaa, Munna Bhai M.B.B.S. (2003), Lage Raho Munna Bhai (2006), 3 Idiots (2009), PK (2014) ja Sanju (2018), jotka kaikki ovat olleet kaupallisia ja kriittisiä menestyksiä. Suurin osa niistä on voittanut useita palkintoja, mukaan lukien National Film Awards -palkintoja. Hänen voittamiinsa palkintoihin kuuluu muun muassa 11 Filmfare Awards -palkintoa. Hän on Rajkumar Hirani Films -tuotantoyhtiön perustaja ja omistaja. == Lähteet == == Aiheesta muualla == * * * Luokka:Intialaiset elokuvaohjaajat Luokka:Intialaiset elokuvatuottajat Luokka:Intialaiset elokuvakäsikirjoittajat Luokka:Elokuvaleikkaajat Luokka:Vuonna 1962 syntyneet Luokka:Elävät henkilöt
Alakulttuurikeskus Loukko

Alakulttuurikeskus Loukko on Helsingin Kalliossa sijaitseva matalankynnyksen kohtaamispaikka. Loukko on voittoa tavoittelematon, vegaaninen ja turvallisemman tilan periaatteita noudattava tila. Loukossa toimii muun muassa galleria, työpajoja ja erilaisia musiikki- sekä alakulttuuritapahtumia. Alakulttuurikeskus Loukko aloitti toimintansa vuonna 2017, joka vakiintui Suvilahden tehdasalueella Valvomo-rakennuksessa Oranssi ry:n kiinteistössä 2018. Vuonna 2019 Loukko siirtyi omiin tiloihin Castréninkadulle. Vuonna 2019 Helsingin kaupunki antoi Loukolle vuoden Kulttuuriteko-palkinnon. == Lähteet == Luokka:Kulttuurikeskukset Luokka:Kallio Luokka:Alakulttuurit
Stahl House

Stahl House (tai Case Study House #22) on vuonna 1960 rakennettu modernistinen talo Hollywood Hillsin kaupunginosassa Los Angelesissa, Kaliforniassa, Yhdysvalloissa. Talo on ollut National Register of Historic Places -rekisterissä vuodesta 2013 lähtien. == Lähteet == == Aiheesta muualla == * Stahl House - About us Luokka:Los Angelesin rakennukset ja rakennelmat Luokka:National Register of Historic Places -kohteet Los Angelesissa Luokka:Yhdysvaltain asuinrakennukset
Dolphin (emulaattori)

Dolphin on avoimen lähdekoodin ilmainen emulaattori Nintendo GameCube ja Wii -pelikonsoleiden pelien pelaamiseen. Ohjelmasta on julkaistu versiot Android, Linux, MacOS ja Windows -käyttöjärjestelmille. Dolphin julkaistiin vuonna 2003 ilmaisohjelmana Windowsille. Sen takana ovat ruotsalainen ohjelmoija Henrik Rydgård ja kehittäjä F|RES. Dolphin oli ensimmäinen emulaattori, joka pystyi ajamaan Nintendo GameCuben kaupallisia pelejä. == Lähteet == Luokka:Emulaattorit
Huutajat – Screaming Men (vuoden 2003 elokuva)

Huutajat – Screaming Men on Mika Ronkaisen ohjaama ja käsikirjoittama suomalais-tanskalainen dokumenttielokuva vuodelta 2003. Elokuva kertoo oululaisesta Mieskuoro Huutajat -kuorosta ja sen johtajasta Petri Sirviöstä. Huutajat – Screaming Men on yksi kaikkien aikojen laajimmin levinneistä suomalaisdokumenteista. Elokuva esitettiin yli sadalla kansainvälisellä elokuvafestivaalilla, muun muassa ensimmäisenä suomalaiselokuvana Sundance- elokuvafestivaaleilla Yhdysvalloissa. Elokuva oli teatterilevityksessä Suomen lisäksi Britanniassa ja Puolassa, ja se on esitetty useiden Euroopan maiden lisäksi Yhdysvaltain televisiossa. == Palkinnot ja ehdokkuudet == * Elokuva sai kunniamaininnan Tampereen elokuvajuhlilla vuonna 2003. * Elokuva sai kunniamaininnan Ranskassa järjestettävillä Marseillen kansainvälisillä dokumenttielokuvajuhlilla vuonna 2003. * Elokuva sai kunniamaininnan Tanskassa järjestettävillä Kööpenhaminan kansainvälisillä dokumenttielokuvajuhlilla vuonna 2003. * Elokuva voitti jaetusti 1. palkinnon dokumenttielokuvien sarjassa Ruotsin Malmössä järjestettäville Nordisk Panorama -elokuvajuhlilla vuonna 2003. * Elokuva voitti Film fra Nord -sarjan Norjassa järjestettävillä Tromssan kansainvälisillä elokuvajuhlilla vuonna 2004. * Elokuva oli Parhaan dokumentin Jussi -palkintoehdokkaana vuonna 2004. == Lähteet == Luokka:Vuoden 2003 suomalaiset elokuvat Luokka:Suomalaiset dokumenttielokuvat
Anne Rouhiainen

Anne Rouhiainen on merkittävä suomalainen taidekriitikko, joka työskenteli Helsingin Sanomien kriitikkona 1992–2006. Hän on tehnyt myös yhteistyötä esimerkiksi Riihimäen taidemuseon kanssa, ja kuratoinut Riihimäen Kuvataiteilijoiden Biennaali-näyttelyn 2008–2009. == Lähteet == == Aiheesta muualla == * Anne Rouhiaisen taidekritiikkejä Helsingin Sanomien sivuilla 1992–2006 Luokka:Suomalaiset taidekriitikot Luokka:Syntymävuosi puuttuu Luokka:Elävät henkilöt
Punainenlintukoira

Punainen lintukoira (Red Decoy Dog) on sukupuuttoon kuollut englantilainen koirarotu. == Ulkonäkö == Punainen lintukoira oli pieni ja punaruskea.Morris, Desmond. Dogs - The Ultimate Dictionary of Over 1000 Dog Breeds, s. 281. Trafalgar Square, 2008: North Pomfret, Vermont. == Alkuperä == Rotua käytettiin vesilintujen houkuttelemiseen verkkoihin. Paikalliset metsästäjät olivat kettujen saalistusta seuraamalla keksineet, kuinka voisi jalostaa myös samalla tavalla lintuja ansaan houkuttelevan koiran. Ei ole varmaa tietoa siitä milloin punainen lintukoira kuoli sukupuuttoon, mutta siihen saattaa olla vaikuttanut entistä tehokkaampien aseiden tulo markkinoille, minkä seurauksena verkolla metsästys harvinaistui. ==Lähteet== == Katso myös == *Kooikerhondje *Novascotiannoutaja Luokka:Englantilaiset koirarodut Luokka:Spanielit Luokka:Sukupuuttoon kuolleet koirarodut
Waldemar Stjerncreutz

Waldemar (Valdemar) Stjerncreutz (13. marraskuuta 1880 Habarovsk – 1950) oli suomalainen lääkäri ja valtiopäivämies.Geni: Valdemar Stjerncreutz Viitattu 26.5.2021. Stjerncreutzin vanhemmat olivat Johan Albin Alexander Stjerncreutz, kontra-amiraali Zakarias Alexander Stjerncreutzin poika, ja Helena Sheremeteva ja puolisot Maria Emilia Hilda Lilliesköld ja Hella Regina Reuter. Stjerncreutz tuli ylioppilaaksi 1901 ja valmistui lääketieteen lisensiaatiksi 1913. Hän toimi ensimmäisen maailmansodan aikana avustavana lääkärinä suomalaisessa lääkäriambulanssissa Varsovassa ja 1918–1919 Porin rykmentin lääkärinä. Tämän jälkeen Stjerncreutz toimi yksityislääkärinä Turussa.Adelsvapen-wiki: Adliga ätten Stierncreutz nr 436, TAB20 Viitattu 26.5.2021. Stjerncreutz oli aatelissäädyssä edustaja valtiopäivillä 1905–1906.Förteckning öfver Finlands till urtima landtdagen i Helsingfors år 1905–1906 församlade Ridderskap och Adel. Protokoll förda hos Finlands Ridderskap och Adel vid Landtdagen år 1905–1906. Andra häftet. Helsingfors: Helsingfors Centraltryckeri, 1907, s. 945-954. ==Lähteet== Luokka:Suomalaiset lääkärit Luokka:Suomalaiset aateliset Luokka:Suomen suuriruhtinaskunnan aatelissäädyn valtiopäivämiehet Luokka:Vuonna 1880 syntyneet Luokka:Vuonna 1950 kuolleet
Google Forms

Google Forms on kyselylomakkeiden hallintaohjelmisto, joka on osa Googlen tarjoamaa ilmaista verkkopohjaista Google Docs Editors -sarjaa. Palvelu sisältää myös Google Docs, Google Sheets, Google Slides, Google Drawings, Google Sites ja Google Keep. Google Forms on saatavana vain verkkosovelluksena. Sovelluksen avulla käyttäjät voivat luoda ja muokata kyselyjä verkossa ja tehdä reaaliaikaista yhteistyötä muiden käyttäjien kanssa. Kerätyt tiedot voidaan syöttää automaattisesti laskentataulukkoon. ==Aiheesta muualla== Luokka:Googlen ohjelmistot
M/S Finneco I

M/S Finneco I on Finnlines-varustamon Suomeen liputettava, Kiinassa vuonna 2021 valmistuva hybridiroro-rahtialus. Alus on rakennettu Nanjingin kaupungissa, Nanjingin satama-alueella sijaitsevalla Jinling -telakalla. Telakka on osa China Merchants Group -konsernia. Aluksen pituus on 238 metriä ja leveys 34 metriä, bruttovetoisuutta löytyy 60 515 GT . Kuollutta painoa Finneco I:lla on 17 377 dwt ja sen jääluokitus on 1A Super. Lastikapasiteettia on 5 800 kaistametriä. Lisäksi autokannet tarjoavat 5 800 m2 lisätilaa ja sääkannen konttitila on noin 520 TEU. Alus pystyy kuljettamaan matkaa kohden esimerkiksi noin 300 perävaunua, 150 autoa ja 500 merikonttia. Koska käytännössä suurin osa perävaunuista kuljetetaan ilman rekan nuppiosaa, on aluksella vain 12 hyttiä ajoneuvoyhdistelmien kuljettajille. == Käyttöhistoria == Alus laskettiin vesille 26. huhtikuuta 2021. Aluksen luovutus on suunniteltu tapahtuvaksi ennen vuoden loppua. Finnlinesin on tarkoitus liikennöidä laivalla reittiä Biskajanlahti–Pohjanmeri–Itämeri vuodenvaihteesta 2021–2022 lähtien. == Finnlinesin 0,5 miljardin euron uudet ekologisemmat alukset 2021-2023== Finneco I on ensimmäinen alus Finnlinesin 0,5 miljardin euron uudisrakennusohjelmasta. Ohjelma turvaa Suomen ulkomaankaupan tavaratoimituksia, huoltovarmuutta ja merenkulkusektorin työllisyyttä, sillä uusien laivojen seurauksena 20 Finnlinesin alusta purjehtii Suomen lipun alla. Marraskuussa 2021 toimitettavaksi suunniteltu Finneco I on ensimmäinen Finnlinesille rakennettavasta kolmen samanlaisen hybriditekniikkaa käyttävän aluksen sarjasta. Sarjan toinen ja kolmas alus (Finneco II ja III) otetaan käyttöön suunnitelmien mukaan vuonna 2022. Finnlinesin italialainen emoyhtiö, Grimaldi Group -varustamokonserni on tilannut saman sarjan laivoja yhteensä 12 kappaletta, joista ensimmäiset neljä (Eco Valencia, Eco Barcelona, Eco Livorno ja Eco Savona) oli huhtikuun 2021 loppuun mennessä otettu käyttöön varustamon Välimeren liikenteessä. Finnlinesin uudisrakennusohjelmassa valmistuu kolmen hybridiroro-aluksen ohella kaksi ekotehokkaaksi luonnehdittua Superstar ropax- alusta (Finnsirius ja Finncanopus) vuonna 2023 Suomen ja Ruotsin väliseen liikenteeseen (Naantali-Långnäs-Kapellskär). Myös ne rakennetaan China Merchants Group -konsernin telakoilla Kiinassa. ==Lähteet== Finneco I
Tumbler

Tumbler on sukupuuttoon kuollut englantilainen koirarotu. == Ulkonäkö == Tumbler oli ajokoiria hoikka- ja kevytrakenteisempi. Lisäksi sillä oli usein pystyt korvat. Vuonna 1658 kirjoitettiin, että rotua voisi kuvailla ulkoisesti sekarotuisen vinttikoiran näköiseksi, ja erään toisen lähteen mukaan se olisikin ollut kuin pienikokoinen lurcher.Morris, Desmond. Dogs - The Ultimate Dictionary of Over 1000 Dog Breeds, s. 281–282. Trafalgar Square, 2008: North Pomfret, Vermont. == Alkuperä == Rotu tunnettiin aikoinaan myös latinankielisillä nimillä Canis saltator ("hyppäävä koira") ja Canis vertagus ("pyörähtelevä koira"). Sitä käytettiin kaniinin ja muun pienriistan esille houkuttelemiseen ja tappamiseen – kuitenkin samaan tapaan kuin miten muutama muu rotu houkutteli vastaavasti vesilintuja. Metsästäjä päästi koiran irti kaniinin kolon lähettyvillä, jossa se tekeytyi leikkisäksi luoden kaniinille vaikutelman turvallisuudesta, kunnes yhtäkkiä hyökkäsi sen kimppuun, tappoi sen ja kantoi sen metsästäjälle. Tumblerilla oli tapana houkutustehtävässään kääntyillä ja pyöriä riistan lähettyvillä, mistä myös juontuu sen nimi. Jo vuonna 1829 rodun todettiin olleen lähes sukupuuttoon kuollut. Se katosi todennäköisesti samasta syystä kuin samankaltaisessa metsästyksessä toiminut punainenlintukoira: aiempaa tehokkaampien metsästysaseiden kehittymisen myötä. ==Lähteet== == Katso myös == *Kooikerhondje *Novascotiannoutaja *Punainenlintukoira Luokka:Englantilaiset koirarodut Luokka:Metsästyskoirat Luokka:Sukupuuttoon kuolleet koirarodut
Naja romani

Naja romani on sukupuuttoon kuollut kobralaji, joka eli Euroopassa mioseeniepookilla. Se on Euroopan hävinneen kobralajiston vanhin ja suurin tunnettu laji. == Taksonomia == Vuonna 1939 Robert Hoffstetter kuvasi Ranskasta löydettyjen fossiilien perusteella kolme käärmelajia, jotka hän sijoitti uuteen Palaeonaja-sukuun. Vuonna 1990 Palaeonaja todettiin kuitenkin kobrien suvun (Naja) synonyymiksi, ja lajit Palaeonaja romani ja Palaeonaja crassa yhdistettiin samalla yhdeksi lajiksi Naja romani. Kolmas Palaeonaja- laji sai uudeksi nimekseen Naja depereti, ja sitä pidetään edelleen omana lajinaan. Vuonna 1985 kuvattu Naja austriaca on myös Naja romanin synonyymi. == Koko == Naja romani oli suurin eurooppalainen kobralaji. Nikamien koon perusteella Hoffstetter (1939) arvioi lajin holotyypin pituudeksi 1,8 metriä ja Palaeonaja crassaksi nimeämänsä käärmeen pituudeksi 2,3 metriä. Myöhemmin karttuneen fossiiliaineiston perusteella on todettu, että yksilöiden koko kasvoi mioseenin loppua kohti. == Levinneisyyshistoria == Kaikkien kobrien yhteinen alkukoti on Afrikassa, mutta kobria levittäytyi Eurooppaan sekä suoraan Afrikasta että Aasian kautta. Naja romani on vanhin tunnettu eurooppalainen kobralaji, ja sen uskotaan saapuneen Aasiasta. Naja romanin kaikki fossiilit on ajoitettu mioseeniepookille. Aikaväli, jolta lajin fossiileja on löydetty, on yksi käärmeiden pisimmistä; se sijoittuu suunnilleen välille 17–5 miljoonaa vuotta sitten. Vanhimmat fossiilit ovat Saksasta ja nuorimmat Venäjältä Mustanmeren pohjoispuolelta. Ranskan, Saksan ja Venäjän lisäksi Naja romanin fossiileja on löydetty Itävallasta, Kreikasta, Ukrainasta ja Unkarista. Laji oli yleinen mioseeniepookin Keski-Euroopassa. Mioseenin keskivaiheilla ilmasto alkoi viiletä ja muuttua epäsuotuisaksi monille käärmelajeille. Niinpä Naja romani kuoli sukupuuttoon ennen mioseenin loppua. Vaikka Keski- ja Itä-Euroopan kobrat hävisivät, Naja deperetin kaltaisia Afrikasta Eurooppaan tulleita kobria selvisi Välimeren seudulla vielä plioseenin puolelle. == Lähteet == Luokka:Esihistorialliset matelijat Luokka:Kobrat
Henrik Ludvig Alfred Stjernvall

Henrik Ludvig Alfred Stjernvall (19. kesäkuuta 1863 Linnaisten kartano, Mäntsälä – 4. toukokuuta 1941 Linnaisten kartano) oli suomalainen vapaaherra, agronomi, tilanomistaja ja valtiopäivämies.Geni: Vapaaherra Henrik Ludvig Alfred Stjernvall Viitattu 26.5.2021. Stjernvallin vanhemmat olivat vapaaherra Knut Stjernvall ja Sophie Therese Kupffer ja puoliso Maria Helena Mellin. Stjernvall kävi oppikoulua, mutta suoritti sitten maanviljelyskoulun Joroisissa ja agronomin tutkinnon Ultunan maanviljelysopistossa Ruotsissa 1884. Hän hoiti Linnaisten kartanoa ja sen yhteydessä olleita useita maatiloja ja osallistui myös Linnaisissa olleen karjanhoitokoulun toimintaan.Adelsvapen- wiki: Adliga ätten Stiernvall nr 1810, TAB 26 Viitattu 26.5.2021. Stjernvall oli aatelissäädyssä edustaja valtiopäivillä 1899, 1904–1905 ja 1905–1906.Förteckning öfver Finlands till urtima landtdagen i Helsingfors år 1899 församlade Ridderskap och Adel. Protokoll fördt hos Finlands Ridderskap och Adel vid Urtima Landtdagen år 1899. Helsingfors: Helsingfors Centraltryckeri, 1899, s. 207-215.Förteckning öfver Finlands till landtdagen i Helsingfors år 1904–1905 församlade Ridderskap och Adel. Protokoll förda hos Finlands Ridderskap och Adel vid Landtdagen år 1904–1905. Andra häftet. Helsingfors: Helsingfors Centraltryckeri, 1905, s. 795-804.Förteckning öfver Finlands till urtima landtdagen i Helsingfors år 1905–1906 församlade Ridderskap och Adel. Protokoll förda hos Finlands Ridderskap och Adel vid Landtdagen år 1905–1906. Andra häftet. Helsingfors: Helsingfors Centraltryckeri, 1907, s. 945-954. ==Lähteet== Luokka:Suomalaiset maanviljelijät Luokka:Suomalaiset aateliset Luokka:Suomen suuriruhtinaskunnan aatelissäädyn valtiopäivämiehet Luokka:Vuonna 1863 syntyneet Luokka:Vuonna 1941 kuolleet
Englanninvesispanieli

Englanninvesispanieli () on sukupuuttoon kuollut englantilainen koirarotu, joka tunnetaan nykyisten englantilaisten noutajien edeltäjänä. == Ulkonäkö == thumb|280px|Iso vesispanieli, 1859. Rotu oli tyypillisempiä, maalla metsästäviä spanieleita huomattavasti kookkaampi. Se muistutti monella tapaa kiharakarvaista noutajaa. Sillä oli elegantti ulkomuoto ja pitkät korvat. Karvapeite oli kihara, tiheä ja öljyinen; väriltään maksanruskea valkoisin merkein.Morris, Desmond. Dogs - The Ultimate Dictionary of Over 1000 Dog Breeds, s. 286-287. Trafalgar Square, 2008: North Pomfret, Vermont. == Luonne ja käyttäytyminen == Englanninvesispanielia kuvailtiin luonteeltaan uskolliseksi, viisaaksi, lempeäksi, tottelevaiseksi, sävyisäksi ja helposti koulutettavaksi. Lisäksi se oli taitava uimari. == Alkuperä == Englanninvesispanieli jalostettiin vesilintujen noutamiseen. 1700-luvulla rotu jakautui kahtia isoon ja pieneen muunnokseen. 1800-luvulla kaksi englanninvesispanielista eriytynyttä rotua, kiharakarvainennoutaja ja sileäkarvainennoutaja, saavuttivat suosiota niin merkittävästi, että alkuperäinen rotu alkoi jäädä pahasti näiden varjoon. Englanninvesispanieli oli olemassa vielä 1870-luvulla, mutta oli jo tuolloin selkeästi harvinaistunut. Kennel Club rekisteröi viimeisen yksilön vuonna 1886, ja 1890-luvulla rodun sanottiin olleen jo lähes ellei täysin sukupuuttoon kuollut. == Lähteet == Luokka:Sukupuuttoon kuolleet koirarodut Luokka:Vesikoirat Luokka:Englantilaiset koirarodut
Ninni Luhtasaari

Ninni Luhtasaari (s.1987, Espoo) on suomalainen kuvataiteilija ja muusikko. Luhtasaaren kirjonta- ja keramiikkateoksissa on vaikutteita naivismista ja kitschistä. Hän on tehnyt myös hattuja. . == Ura == Luhtasaaren, Jaana Ristolan ja Anni Kössin valokuvaprojektissa "Kukkahattutäti" julkaistiin kuvia ihmisistä kukkahatuissa. Muusikkona hän esiintyy yhtyeissä Jari Raaste, Risto, Ninni Forever Band, Maria ja Marsialaiset sekä Pint­andwefall, jossa hän käyttää taiteilijanimeä Dumb Pint. Hän on myös osa tamperelais- savonlinnalaista Sexy Sexy Lover -taiteilijaryhmää. Ninni Luhtasaari tekee Lamminrahkan koulukeskukseen julkisen teoksen vuonna 2023. Luhtasaari valmistui vuonna 2008 Helsingin ammattiopistosta modistiksi ja vuonna 2013 Tampereen ammattikorkeakoulusta kuvataiteilijaksi. Hän asuu Tampereella, ja hänellä on lapsi. == Diskografia == === Sooloalbumit === * Ninni Forever Band / s/t (2012, Äänetön) * Ninni Forever Band / Lätäkössä (2016, Svart) * Ninni Forever Band / Uusi yhtye (2020, Jukan Musiikki) === Pitandwefall === * Wow, what was That, Baby? (2007, Gaea Records) * Hong Kong, Baby (2009, Gaea Records) * Time is right for Romans, Baby (2011, Gaea Records) * Be My Baby (2013, Gaea Records) * Red and Blue Baby (2017, Svart) * Your Stories Baby (2020, Soliti) === Maria ja Marsialaiset === * Pysy Hereillä (2017, Full Contact) ==Lähteet== == Aiheesta muualla == * Ninni Luhtasaaren kotisivut Luokka:Suomalaiset kuvanveistäjät Luokka:Suomalaiset muusikot Luokka:Vuonna 1987 syntyneet Luokka:Elävät henkilöt